Bandarískur ferðamaður sem fannst laust fyrir miðnætti í gær, norður af Mýrdalsjökli, eftir umfangsmikla leit, virðist vera reynslumikill. Björgunarsveitarmaður segir það þó litlu skipta þegar kemur að íslenskri veðráttu.
Hann virðist hafa farið víða en það er svolítið þannig að það skiptir litlu máli hvaða reynslu menn hafa þegar þeir mæta íslensku slyddunni. Hún getur verið mjög skæð. Hún er líka hlutur sem að þeir sem hafa verið að fara á Suðurskautið, norðurpólinn , Grænland eða Noreg þekkja ekki. Þetta eru aðstæður sem eru ekki meginlandsloftslag.
Björgunarsveitarmennirnir komu að manninum á svokallaðri Snæbýlisheiði.
Aðalmálið var að erfitt var að komast að manninum því það þurfti að komast yfir ár sem voru illfærar.
Guðbrandur segir að maðurinn hafi verið ágætlega búinn, hann var með tvo neyðarsenda og skíði en lét ekki vita af sér áður en hann lagði af stað.
Hann var ekki búinn að veita okkur góðar upplýsingar þannig að því leytinu til var hann illa búinn.
Það er mjög algengt að þessir aðilar sem eru að koma hingað og labba þvert yfir landið þar sem flestum kemur helst til hugar að sitja heima hjá sér og drekka heitt kakó. Þá er mjög stór hluti sem sendir inn ferðaáætlanir og undirbýr sig mjög vel. En þarna hefur undirbúningurinn ekki verið nógu góður því við vorum ekki með neinar upplýsingar um manninn. Þá þurfum við að senda meira en seinna gefur tilefni til. En það var fullt tilefni til að senda allt sem við höfðum í gær í ljósi þess að við fengum ekki nákvæma staðsetningu í byrjun.
